.. ना... ना सगी नहीं. बल्कि राखी बहन है. उनके दोस्त कपील की सगी बहन और दूसरे दोस्त अकील की पत्नी. यानी एक अकेली महिला से तीन पुरूष जुड़े हुए थे. और... अब तक उनमें से दो की मौत हो चुकी थी. तिसरे मेरे पति यानी महीप जिंदा थे और अब उस महिला का आगमन महीप के घर में हो गया था.
हम तीनों को एक साथ रहते हुऐ महिना दो महिना बीत गया. महीप तो कुछ बताते नहीं थे. लेकिन मैं कुरेद कुरेद कर काव्या से पूछताछ करती रहती. उसके बताये अनुसार उन दो महिनों में काव्या की जो कहानी सामने आयी वह यह कि, महीप, कपील और अकील तीनों बहुत अच्छे दोस्त थे. प्रायमरी स्कूल से ही उनकी दोस्ती थी. एक ही बस्ती में रहते थे, एक ही स्कूल में जाते थे. तीनों का एक-दूसरे के घर आना जाना था. काव्या उनसे दो साल बड़ी थी. लेकिन फिर भी वह उनके साथ खेलती और अपने भाई के साथ साथ महीप को राखी बांधने लगी थी.
काव्या ने अकील को कभी राखी नहीं बांधी क्योंकि वह बचपन से ही उसके प्रति कुछ अलग-सा महसूस करती थी. उम्र बढ़ने के साथ साथ उन्हें यह अहसास हुआ कि वह अलग-सा क्या है. अकील और काव्या दोनों एक-दूसरे से प्यार करने लगे थे और शादी करने का फैसला कर लिया था. यह बात कपील और महीप दोनों जानते थे उन्हें कोई एतराज नहीं था पर कपील के घरवाले और काव्या के घरवाले यह बात नहीं जानते थे. उन्होंने तय किया कि सही समय पर यह बात दोनों अपने अपने घरवालों को बतायेगे.
तीनों दोस्तों ने अपना ग्रॅज्युएशन पूरा कर लिया और तीनों अच्छे अंको से पास हो गये थे. अतः तीनों एक ही मोटर साइकिल पर बैठ कर शहर से बाहर मौज मस्ती करने निकल पड़े. दिन भर तीनों ने खूब मजा किया शाम को खाना खाने एक ढाबे पर रूके तो अकील ने कहा, "यार बिना कुछ पीये खुशी का मजा नहीं आता चलो एक-एक पेग ले लेते है." हां-ना करते वे दोनों भी मान गये और उन्होंने शराब पी, खाना खाया और फिर तीनों एक ही मोटर साईकिल पर बैठकर घर वापसी के लिए निकले. बाईक अकील चला रहा था उसके पिछे महीप और उसके पिछे कपील बैठा था.
रात का समय और तीनों नशे में, तेजी से दौड़ती बाईक का अलग पहिला एक गड्ढे में धंस गया. महीप और कपील दोनों उछल कर सडक के किनारे बने एक टीन के झोपडे पर गिरे. जबकि अकील सडक पर घिसटता चला गया. टीन का वह झोपडा पहले से ही जर्जर और जंग लगा हुआ था. जगह से जगह से टीन टूटा हुआ था. दोनों के शरीर पर उस जंग लगे टीन ने इतने घाव दिये कि कपील की घटनास्थल पर ही मौत हो गई. महीप की दोनों टांगे चिर गई थी. पेट और हाथों पर भी लंबे-लंबे घाव लगे थे. अकील के सडक पर गिरने और घसीटे जाने की वजह से कपडे फट गये और कई जगह से हाथ पाव छिल से गये थे.
महीप को पंद्रह दिनों तक अस्पताल में रहना पडा. खून की बोतले चढी. जहां जहां महीप के शरीर पर कटे के घाव थे वहां टांके लगाने पडे. इस घटना ने तीनों के परिवार में नफरत के बीज बो दिये थे. इस दुर्घटना के लिए महीप और कपील के परिवार वाले अकील को दोषी मानने लगे. उसी ने शराब पिने की बात की थी और बाईक भी वही चला रहा था.
कपील और अकील के परिवार वालों में इस बात को लेकर काफी झगडा हुआ. गाली गलौच से लेकर हाथापाई तक. काव्या समझ चुकी थी कि अब वह अकील से प्यार की बात बताती है तो उसके घर वाले शादी की रजामंदी कभी नहीं देंगे. अतः वह छुप छुप कर अकील से मिलती रही. इस घटना के दो महिने बाद ही काव्या के घरवालों को अकील और काव्य के प्रेमसंबंध के बारे में बता चला. अपेक्षानुसार, काव्या के घर वालों ने पहले तो काव्या को खुब लताड़ा. उसके पिता और चचरे भाईयों ने अकील की पिटाई तक कर दी. पुलिस में अकील के खिलाफ झुठी शिकायत कर उसे जेल भेज दिया. लेकिन पुलिस को अकील के घर वालों ने पैसे देकर मामला रफा दफा कर दिया.
अब, अकील के घर वाले भी काव्या के परिवार वालों से हद से ज्यादा नफरत करने लगे थे और वे भी नहीं चाहते थे कि काव्या उनके घर की बहु बने. काव्या के घर वाले उसकी शादी उसकी मर्जी के खिलाफ कही और करने वाले थे. हालात ऐसे हो गये कि दोनों ने किसी को भनक तक न लगने दी और कोर्ट में शादी कर ली. जिसमें काव्या का भाई बनकर महीप ने उसकी ओर से गवाह के तौर पर हस्ताक्षर किये थे.
काव्या दुल्हन बनकर अकील के घर तो आ गई लेकिन उसे रोज अकील के घर वालों के ताने सुनने को मिलते. घर का माहौल पूरी तरह खराब रहता. अकील भी बेबस था उसके पास कोई नौकरी नहीं थी. वह भी अपने घर वालों के रहमो करम पर था. घर में रोज की किचकिच से वह तंग आ चुका था. इसलिए दिन भर बाहर रहता रात को शराब पीकर घर आता. एक्सीडेन्ट में उसके सर पर अंदरुनी चोट लगी थी. जिसका असर अब होने लगा था. ज्यादा तनाव में रहने के कारण उसका ब्रेन हॅमरेज हुआ और उसकी मौत हो गई. इस बात के लिए अकील के घरवालों ने काव्या पर इल्जाम लगाया और उसे घर से बाहर निकाल दिया. वह अपने मयके पहुंच